Anno Domini millesimo ducentesimo quadragesimo primo, acta sunt haec in Cistercio tempore Capituli generalis.  1  Conventus numquam exeat in forma processionis *suscipiendo* reges vel praelatos, vel alias personas quin semper crux cum lumine, thuribulo et aqua benedicta praecedat.  2  Finita Prima dicatur *Aspice Domine* et *Salve Regina* in choro omnibus stantibus in suis locis, versis vultibus ad altare et semoti a podio dum dicitur *Salve Regina*, et id quod solebat fieri post capitulum dimittatur.  3  Pro venerabilibus patribus nostris qui imperiali carceri mancipantur, abbatibus videlicet Cisterciensi, Claraevallis et de Pietate Dei, et eorum sociis et familia dicatur a singulis monachis nostris singulis diebus *Veni Creator Spiritus*, et *Pater noster*, et *Deus qui corda* ; et a conversis *Miserere mei Deus*, et *Pater noster*, et in singulis abbatiis unaquaque hebdomada una missa de Spiritu Sancto a cantore prout melius potuerit distribuenda.  4  Statuitur ut liceat abbatibus visitatoribus, licet patres non sint, tempore visitationis in choro monachos excitare.  5  Verbum illud quod ponitur distinctione secunda ultimo capitulo, quod abbates monacham non benedicant, intelligendum est de benedictione illa solemni quae dicitur consecratio et pertinet ad solos episcopos. Benedictionem autem illam quae fit super novitias Ordinis elapso anno probationis, et mutationem habitus, facient super moniales patres abbates vel visitatores ipsorum vel alii abbates nostri Ordinis de ipsorum licentia speciali.  6  Inhibetur districte auctoritate Capituli generalis ne monachi vel conversi alicui personae quae non sit de Ordine nostro, audeant confiteri nisi propriis abbatibus et aliis confessoribus Ordinis secundum consuetudinem hactenus in Ordine conservatam. Moniales vero nulli alii confiteantur nisi ad nutum patris abbatis vel visitatoris secundum quod in Usibus continetur.  7  Iniungitur patribus abbatibus ut filios moneant diligenter et inducant ut salvis constitutionibus et Ordinis libertate, residuum subventionis domui Cistercii factae, quod ipsi non solverunt, afferant et solvant sequenti Capitulo generalis, ne aliis qui solverunt detur materia murmurandi.  8  Districte praecipitur ut quarto idus iulii anniversarium comitissae Blesensis fiat sedendo, sicut fuit alias iniunctum per Ordinem universum et pro ipsa celebrant universi.  9  Petitio regis Franciae de festo Sanctae Coronae in regno suo faciendo cum duabus missis in crastino sancti Laurentii exauditur ; conversi tamen laborabunt.  10  Pro rege Franciae et regina matre eius et regina uxore eius et liberis eorum dicatur a singulis sacerdotibus nostri Ordinis una missa de Beata Virgine et ab omnibus clericis septem psalmi, et a conversis septies *Miserere mei Deus* ; hiis orationibus associantur rex et regina Angliae et liberi eorum, rex et regina Arragoniae, rex et regina Scotiae et comes et comitissa de Hest, et dominus Adam de Bellomonte et uxor eius et pater eius et mater eius, et Gaufridus civis Viennensis qui largam eleemosynam fecit hoc anno Capitulo generali.  11  Statuitur ut in illis casibus, in quibus incarcerantur monachi, si moniales in illis inciderint, similiter carceri mancipentur.  12  Pro inclytae memoriae Philippo rege Franciae et rege Ludovico filio eius : et domino Alphonso rege Castellae et regina uxore eius, et antecessoribus suis, et pro bonae memoriae Richardo rege Angliae dicatur a singulis sacerdotibus una missa pro defunctis, prima collecta *Inclina Domine*, secunda *Fidelium Deus* ; huic missae associatur dominus Robertus de Bellomonte.  13  Pro domino episcopo Calinensi de Ordine nostro conceditur post eius obitum a singulis sacerdotibus una missa per Ordinem universum.  14  Domino Radulpho Nivernensi episcopo iam defuncto, cui concessum fuerat plenarium servitium a generali Capitulo, persolvatur.  15  Ut Dominus tribuat comitissae Flandriae et principissae Achaiae sobolem desideratam dicantur a singulis monachis Ordinis nostri septem psalmi, et a conversis septies *Pater noster* ; huic orationi associantur dominus et domina Wangionisrivi, qui hoc ipsum devote quaesierunt.  16  Mandatum quod Cisterciensis et Claraevallis abbates mandaverunt de visitationibus faciendis et abbatibus creandis in filiabus ipsorum vacantibus, ratum habet et approbat Capitulum generale.  17  De negotio Pontigniacensi committitur abbati Firmitatis, ut ipse scribat ubi et quando et prout viderit expedire, auctoritate Capituli generalis, tam pro sancto canonizando quam pro causa quam habent contra abbatem et conventum Sancti Petri Antissiodorensis.  18  Abbati de Firmitate potestas datur a Capitulo generali quod ipse scribat ex parte Capituli generalis prout viderit expedire super subventione facienda in victualibus et aliis necessariis, domino Cistercii et Claraevallis et de Pietate Dei abbatibus, monachis et conversis et familiae suae, et Capitulum tenetur expensas refundere de communi.  19  Conversus ille pessimus qui abbatem Everbacensem tam enormiter mutilavit, si ullo modo capi potuerit, perpetuo carceri mancipetur, et ad hoc etiam faciendum, si necesse fuerit, saeculare invocetur brachium ; si qui vero fautores huius sceleris potuerint inveniri, eadem sententia puniantur ; omnes autem fautores et complices occulti et manifesti excommunicentur per omnes abbatias Allemaniae candelis accensis.  20  Scribatur dominis Leodiensi et Cameracensi quod cum domus monialium de Vivario non sit associata Ordini, nec habeat unde aliquo modo possit in abbatiam redigi, non habeant pro malo si petitionem ipsorum super hoc non possumus exaudire.  21  Querela abbatis de Welgrana contra abbatissam de Porta Coeli committitur de Boc et de Oceth abbatibus, pace vel iudicio terminanda, et quid inde, etc.  22  Inspectio abbatiae de Meringe pro qua dominus Papa scripsit Capitulo generali committitur de Legni et de Bo[ch] abbatibus, ut ad locum personaliter accedentes pensatis omnibus, et quid inde, etc.  23  Petitio marchionis de Hest qui rogat orari pro filio suo imperiali carceri mancipato, et ut Deus det illi sobolem, exauditur ita quod associatur aliis pro quibus iniuncta est oratio specialis.  24  Quia spes est quod abbatia monialium de Marcilliaco possit in futurum proficere, dissimulatur ad praesens ne omnino expiret, ita tamen quod provideat pater abbas de clausura abbatiae versus villam, ne ingressum vel egressum habeant saeculares unde possit scandalum vel infamia generari, et domos propinquiores faciant amoveri. Pater abbas secum advocet abbatem Quintiaci, et quid inde, etc.  25  Quatuor pueri abbatum venientium ad Capitulum generale videlicet duo abbatis de Carreria, tertius abbatis de Bufestria, quartus abbatis de Doncella, qui manus violentas iniecerunt in conversum de Vallelucenti, a servitio Ordinis penitus absolvantur ; monachus de Stanleia tribus diebus faciat levem culpam qui, ut dicebatur, alios promovit ad rixam. Abbas suus hoc ei denuntiet.  26  Monachus et conversi de Herivado, de Tutavalle et de Cara Insula in Dacia, qui abbatiam monialium de Runemonde exierunt post coenam, et intraverunt tabernam ubi minus honeste et in scandalum Ordinis se habuerunt usque ad mediam noctem, omni sexta feria sint in pane et aqua, et ultimi omnium per annum in propriis abbatiis, et in capitulo semel in hebdomada accipiant disciplinam. Abbas de Eseron hoc eis denuntiet.  27  Inspectio domus extra septa monasterii de Quintiaco aedificatae, in qua petit habitare domina de Brona, committitur de Fonteneto et de Moris abbatibus, ut inde faciant quod secundum Deum viderint expedire.  28  Querela abbatis de Miratorio contra abbatem de Roseriis committitur de Firmitate et de Cassania abbatibus, et quid inde, etc.  29  Abbas de Fullens qui anno praeterito non venit nec se excusavit, poenam peragat, etc.  30  Querela inter abbatem Mortuimaris et abbatem Vallis Beatae Mariae committitur de Curia Dei, de Ursicampo et de Frigidomonte abbatibus, pace vel iudicio terminanda, et quid inde, etc.  31  De abbate Sancti Stephani in Constantinopoli de quo plura sinistra et enormia dicuntur, committitur de Sancto Angelo et de Rufinia abbatibus qui ad locum personaliter accedentes in plenitudine potestatis auctoritate Capituli generalis, tam in capite quam in membris quae corrigenda et reformanda fuerint corrigant et reforment.  32  Querela abbatis Obazinae contra abbatem Vallislucidae de Bosqueto, committitur de Dalone et de Albiniaco abbatibus, pace vel iudicio terminanda et quid inde, etc.  33  Inspectio abbatiae monachorum de Valle de Nutibus quam vult aedificare nobilis vir comes Rossilionis, committitur abbatibus Borbonae et Calercii ut ad locum personaliter accedentes, pensatis omnibus, etc., et quid inde, etc., et sit filia Fontisfrigidi.  34  Inspectio abbatiae monialium Boniloci pro qua rogat rex Arragoniae et consules Montis pessulani Ordini incorporanda, committitur Francharum vallium, et Fontisfrigidi et de Vallemagna abbatibus qui ad locum personaliter accedentes, pensatis omnibus, etc., et quid inde, etc.  35  Committitur de Sarraca et de Danfenis abbatibus, quod si invenerint fugitivos minus ordinate incedentes moneant ipsos reverti ad propria, quod si reverti noluerint ipsos denuntient excommunicatos, et faciant ab aliis evitari, vel alios coerceant prout viderint expedire, et in hoc faciendo alter alterum non expectet. Abbas de Danfenis hoc collegae suo denuntiet.  36  Inspectio abbatiae monialium quae dicitur Locus Pacis, pro qua petit dominus Leodiensis, committitur de Alna et de Villari abbatibus ut ad locum personaliter accedentes pensatis omnibus, etc., et sit filia Claraevallis.  37  Querela abbatissae Bituminis et priorissae Boniloci contra priorissam Montaniae, committitur de Cassania et de Miratorio abbatibus, pace vel iudicio terminanda, et quid inde, etc.  38  Querela abbatis Trium Fontium contra abbatem de Chiminon committitur de Fonteneto, de Ursicampo et de Vaucler abbatibus, pace vel iudicio terminanda, et quid inde, etc.  39  Abbatibus de Mongala et de Henrico quorum domus combustae sunt a Tartaris et destructae, qui venire consueverant de triennio in triennium ad Capitulum generale, superaddimus duos annos de gratia ad praesens, antiqua tamen consuetudine in suo robore permanente.  40  Inspectio abbatiae monialium pro qua rogat domina regina Franciae committitur de Karoliloco et de Frigidomonte abbatibus, ut ad locum personaliter accedant pensatis omnibus, etc.  41  Indulgetur abbati Fontis Moriniaci cuius domus pluribus infortuniis est afflicta et debitis obligata, ut non teneatur usque ad triennium ad commorandum in domo sua hospites retinere.  42  Conceditur abbati de Altofonte ut anniversarium J[ohannae] comitissae Flandriae et sororis suae dominae de Dopna petra post obitum earum fiat in domo sua. Hoc idem conceditur abbati Sancti Prudentii de fundatore suo.  43  Abbates Villae longae, de Monte salutis et de Salzezade qui hoc anno non venerunt ad Capitulum generale poenam peragant, etc.  44  Abbatissae quae contra statutum Capituli generalis usae sunt curribus, viginti diebus sint extra stallum abbatissae, et tribus diebus in levi culpa, uno eorum in pane et aqua. Visitatores earum hoc eis denuntient, et faciant observari.  45  De abbate de Kemer qui noluit conversum ad se missum pro dispersione conventus, cum tamen ipse haberet conventum, committitur abbati de Margan ut ad locum personaliter accedens corrigat in plenitudine potestatis.  46  Querela abbatis de Accubatia contra abbatem de Spina committitur de Ursaria et de Salzeda abbatibus, pace vel iudicio terminanda, et quid inde, etc.  47  Querela abbatis Sancti Marcelli contra abbatem de Garda Dei committitur de Grandisylva et de Bellapertica abbatibus, pace vel iudicio terminanda, et quid inde, etc.  48  Querela abbatis de Burio contra abbatem Vallis Paradisi committitur de Merorale et de Salzezade abbatibus, pace vel iudicio terminanda, et quid inde, etc. Abbas de Salzezade hoc ei denuntiet.  49  Querela abbatis de Esron contra abbatem de Dobra committitur de Herivado et de Novo campo abbatibus, pace vel iudicio terminanda, ut ad locum personaliter accedentes inquirant de omnibus pertinentibus ad praenominatam querelam, ita quod si dictam querelam pace vel iudicio non potuerint terminare, causam instructam deferant Capitulo generali, et quid inde, etc.  50  Querela abbatis Lavacensis contra abbatem Fontisclari committitur de Escarpio et de Populeto abbatibus, pace vel iudicio terminanda, et quid inde, etc. Abbas de Rota hoc eis denuntiet.  51  Querela abbatis de Salzezade contra abbatem Sancti Ioannis de Taurocha committitur de Accubatia et de Turre Aquilari abbatibus, pace vel iudicio terminanda, et quid inde, etc. Abbas de Accubatia hoc collegae suo denuntiet.  52  Querela abbatis de Valle Sancti Lamberti contra abbatissam de Bonefia committitur de Elna et de Chamberon abbatibus, pace vel iudicio terminanda, et quid inde, etc. Abbas de Elna hoc collegae suo denuntiet.  53  Querela abbatissae de Oriente contra abbatissam de Valle Sancti Tredonis committitur de Villari et de Elna abbatibus, pace vel iudicio terminanda, et quid inde, etc.  54  Querela abbatis de Boheriis contra abbatissam de Ponte Beatae Mariae committitur de Longoponte et de Valleclara abbatibus, pace vel iudicio terminanda, et quid inde, etc.  55  Abbati de Igniaco conceditur ut usque ad triennium hospites recipere minime teneatur.  56  Querela abbatis de Cumba contra abbatem de Pipinella committitur de Wulburna et de Gardona abbatibus, pace vel iudicio terminanda, et quid inde, etc. Abbas de Brueria hoc eis denuntiet.  57  Querela abbatis Condramare contra abbatem de Elacreysse committitur de Bindevallibus, de Cyrtedane et Rufordia abbatibus, pace vel iudicio terminanda, et quid inde, etc. Abbas de Rufordia hoc collegis suis denuntiet.  58  Querela abbatis de Dalon contra abbatem de Petrosa committitur de Albispetris et de Albiniaco abbatibus, pace vel iudicio terminanda, et quid inde, etc.  59  Inspectio abbatiae monialium pro qua vir venerabilis abbas Corbyensis rogavit Capitulum generale, committitur de Lucha et de Hersenhose abbatibus ut ad locum personaliter accedentes pensent ea quae secundum formam Ordinis sunt pensanda, et quid inde, etc.  60  Inspectio abbatiae monialium pro qua archiepiscopus Salzeburgensis rogavit Capitulum generale committitur de Runa et de Sitich abbatibus, ut ad locum personaliter accedentes mittant ibi conventum si viderint expedire, non expectata super hoc ulterius licentia Capituli generalis, et quid inde, etc. Abbas de Fonte Sanctae Mariae hoc eis denuntiet.  61  Abbas de Prato et de Briotel quibus fuit commissa inspectio abbatiae monialium pro qua vir nobilis dominus Matheus de Roya rogavit Capitulum generale iterato ad locum accedant, et pensatis omnibus quae secundum formam Ordinis sunt pensanda, mittant illuc conventum si viderint expedire, non expectata super hoc ulterius licentia Capituli generalis.  62  Inspectio abbatiae monialium quae construi debet iuxta villam quae vocatur Dikemne pro qua comitissa Flandriae rogavit Capitulum generale, committitur de Dunis, de Capella et de Laude Dei abbatibus ut ad locum personaliter accedentes pensatis omnibus, et quid inde, etc.  63  Inspectio loci monialium quem vult acquirere abbas Morimundi iuxta Mediolanum, committitur de Caravalle et de Charreto abbatibus, ut ad locum personaliter accedentes inspiciant et considerent diligenter si hoc fieri potuerit oportune et sine scandalo, et inde faciant quod domui et Ordini noverint expedire, et quid inde, etc. Abbas Morimundi hoc eis denuntiet.  64  Inspectio abbatiae monialium quae Suemhem appellatur, pro qua archiepiscopus Coloniensis rogavit Capitulum generale, committitur Bergensi iuxta Metis et de Claustro abbatibus, ut ad locum personaliter accedentes pensent diligenter ea quae secundum formam Ordinis sunt pensanda, et quid inde, etc.  65  Inspectio abbatiae monachorum quam petit aedificari vir devotus Augerius de Orelore, committitur de Roca et de Hirantio abbatibus ut ad locum personaliter accedentes, et pensatis omnibus quae secundum formam Ordinis sunt pensanda mittant illuc conventum de Oliva, si viderint expedire ; quod si locus aptus fuerit ad abbatiam construendam, et abbas de Oliva ibi noluerit aut non potuerit conventum instituere, abbas de Scala Dei conventum ibi constituat, si hoc fieri potest cum pace abbatis et conventus de Oliva, et sit filia Scalae Dei.  66  Abbati Bergensi conceditur a Capitulo generali post duos annos proximo venturos revocare conversum pro quo veniam petiit a Capitulo generali, si tamen medio tempore se habuerit honeste.  67  Negotium abbatis Sancti Thomae de Torcellana committitur de Columba, de Fontevivo et de Brondolio abbatibus, ut ad locum personaliter accedentes, tam apud ducem Venetiarum quam apud consiliarios eius negotium dicti abbatis promoveant, et litteras Capituli generalis hoc negotium continentes eisdem ostendant, et quid inde, etc.  68  Pro conspiratione quae orta est in domo de Superaddo per cellerarium dictae domus et complices duos, fiant litterae Capituli generalis regi et reginae Castellae, ut pietatis intuitu abbati dictae domus assistant et dictos malefactores compescant ; abbates vero Hispaniae dictos cellerarium et complices suos denuntient excommunicatos, et tamquam excommunicatos eos faciant, prout potuerint melius, evitari.  69  Correctio monachorum de Cliento qui contra abbatem proprium dicuntur enormiter deliquisse, committitur de Fontevivo et de Castaneala abbatibus, ut ad locum personaliter accedentes inquirant diligenter de omnibus excessibus eorumdem et quae corrigenda repererint corrigant in plenitudine potestatis, et quid inde, etc.  70  De monacho huius domus qui cedulam accusatoriam ad accusandum abbatem tradidit cuidam abbati, committitur priori Cistercii ut ipsum puniat secundum quod de huiusmodi delinquentibus in Ordine est statutum.  71  Abbas Sancti Iohannis de Tarouca qui abbatem de Salzeda proclamavit quod monachum suum extumulaverat, cum tamen confessus sit, quod dictus monachus penes se haberet cucullam et sexaginta solidos, quadraginta diebus sit extra stallum abbatis et sex diebus in levi culpa duobus eorum in pane et aqua.  72  De abbate de Esron qui quemdam monachum Claraevallis sine licentia abbatis sui dicitur in abbatem promovisse, committitur abbati Claraevallis, sive visitatori qui mittetur a Claravalle, ut ad locum personaliter accedens de facto diligenter inquirat, et veritate reperta faciat tam de creante quam de creato quod secundum formam Ordinis noverit faciendum, et quid inde, etc.  73  De abbate de Rietenhasela qui dicitur quemdam novitium infra annum suae probationis benedixisse, et abbatem de Egris recipere noluisse, et mulieres introduxisse infra terminos suae abbatiae per octo dies occasione cuiusdam dedicationis capellae ibidem positae. Item de monachis et conversis quorum consilio et consensu sunt ingressae, committitur de Salem et de Caesarea abbatibus, ut ad locum personaliter accedentes inquirant de omnibus dictis excessibus, diligenter, et tam de abbate quam de monachis et conversis faciant quod secundum statuta Ordinis fuerit faciendum, in plenitudine potestatis, et quid inde, etc.  74  Abbas de Warneri Vilario qui monachos in habitu ordinate ad abbatiam suam venientes noluit recipere infra claustrum ; qui etiam mulieres passim intra septa abbatiae intrare permisit, insuper cum domus sua pauper sit accepit mutuum trecentarum librarum turonensium et alii mutuavit qui sibi tractatu praehabito super hoc quamdam decimam in eleemosynam ecclesiae suae contulerat, praeterea dissimulavit quod cellerarius suus emit quamdam domum contra Ordinis instituta, et disciplina ordinis per ipsius negligentiam in abbatia languere dinoscitur, deponitur in instanti.  75  Pertinebat ad cellerarios secundum omnes definitiones Capitulorum generalium cura conversorum quantum ad labores et opera eorum. 